பரிமல் பூங்கா

பரிமல் பூங்கா (Parimal Garden) அதிகாரப்பூர்வமாக பரி திரிகம்லால் போகிலால் நகராட்சி பொழுதுபோக்கு பூங்கா என்று அழைக்கப்படுகிறது.இது இந்தியாவின் குஜராத் மாநிலத்தின் அகமதாபாத் நகரின் அம்பாவாடி பகுதியில் அமைந்துள்ள நகர்ப்புற பூங்காவாகும்.இந்தப் பூங்கா சுமார் எட்டரை ஏக்கர் பரப்பளவைக் கொண்டுள்ளது.இது 1960 ஆம் ஆண்டு அமைக்கப்பட்டது. பின்னர் 1998 மற்றும் 2021 ஆண்டுகளில் மறுசீரமைக்கப்பட்டது.பூங்காவில் ஒரு குளம், நடைபாதை, திறந்தவெளி அரங்கம், உடற்பயிற்சிக்கூடம் மற்றும் விளையாட்டு வசதிகள் உள்ளன. வரலாறு 1950களின் இறுதியில், அகமதாபாத் மாநகராட்சியின் முதல் மாநகத் தந்தையான சினுபாய் சிமன்லால், நகரத்தில் பொதுப் பூங்காக்களை அமைக்கும் திட்டத்தை முன்வைத்தார். இந்தத் திட்டத்திற்காக தொழிலதிபரான ஜெயந்திலால் பிகாபாய், கே. எம். கட்டாவாலா, எம். டி. ராஜ்பால் உள்ளிட்ட பல பொதுமக்களின் ஒத்துழைப்பும் நிதியுதவியும் பெறப்பட்டது. 1940களின் நகரத் திட்ட வரைபடத்தில் இடம்பெற்றிருந்த பழமையான ஆலமரம், ஒரு நீர்த் தொட்டியைச் சுற்றிய பகுதி பூங்கா அமைப்பதற்காகத் தேர்ந்தெடுக்கப்பட்டது. தாழ்வான நிலப்பகுதியாக இவ்விடம் இருந்ததால், இங்கு மழைநீர் தேங்குவதால் குளம் போல காட்சியளிக்கும். இந்தப் பகுதியைச் சுற்றி ஏராளமான மாமரங்கள் இருந்ததால், இந்தப் பகுதி அம்பாவாடி என்று அழைக்கப்பட்டது. பரிமல் பூங்கா 1960ஆம் ஆண்டு அமைக்கப்பட்டது. இந்தப் பூங்காவை ஆரம்பத்தில் அகமதாபாத் மாநகராட்சி பராமரித்து வந்தது. பின்னர் 1995ஆம் ஆண்டு, இதன் பராமரிப்பு, மேம்பாட்டு பொறுப்பு டோரன்ட் குழுமத்திடம் ஒப்படைக்கப்பட்டது. 1998ஆம் ஆண்டு, கட்டிடக் கலைஞரான கமல் மங்கள்தாசு புதிய தளத் திட்டத்தை வடிவமைத்தார். கட்டிட வடிவமைப்புகளை தேவேந்திர சா உருவாக்கினார். பசுமை அமைப்புகளை பிரேம் போஜ்நாகர்வாலா வடிவமைத்தார். பூங்காவின் அலங்கார அமைப்பை அர்ஜுன் மங்கள்தாசு உருவாக்கினார். மறுசீரமைப்பு பணிகள் 2000ஆம் ஆண்டு பெப்ரவரி மாதத்தில் நிறைவடைந்தன. 2021ஆம் ஆண்டு, யு. என். மேத்தா அறக்கட்டளையும் டோரன்ட் குழுமமும் இணைந்து, அகமதாபாத் மாநகராட்சியின் ஆதரவுடன் பூங்கா புதுப்பிப்பு பணிகளைத் தொடங்கின. இந்தத் திட்டம் ப்ரதிதி என்ற முயற்சியின் ஒரு பகுதியாக மேற்கொள்ளப்பட்டது. சுமார் பன்னிரண்டு கோடி ரூபாய் செலவில் இந்தத் திட்டத்தை கட்டிடக் கலைஞரான அனிகேத் பக்வத் செயல்படுத்தினார். புதுப்பிக்கப்பட்ட பூங்கா 2022ஆம் ஆண்டு ஆகத்து 9 அன்று பொதுமக்கள் பயன்பாட்டிற்கு திறக்கப்பட்டது. இதனை பூபேந்திரபாய் படேல் திறந்து வைத்தார். கட்டமைப்பு மற்றும் அம்சங்கள் பரிமல் பூங்காவில் மையப்பகுதியில் தாமரை குளம் அமைந்துள்ளது. அந்தக் குளத்தில் மீன்கள் வளர்க்கப்படுகின்றன. குளத்தைச் சுற்றி நூற்றுக்கும் மேற்பட்ட டெராசோ அமர்விடங்கள் அமைக்கப்பட்டுள்ளன.பூங்காவில் நடைபாதை, மூலிகைத்தோட்டம், விளையாட்டு பகுதி, எட்டு பசும்புல் திடல்கள், செல்லப்பிராணிகள் ஓய்வுபெறும் பகுதி மற்றும் கழிப்பறை வசதிகளும் உள்ளன.எட்டரை ஏக்கர் பரப்பளவுள்ள இந்தப் பூங்காவில், பதிமூன்று ஆயிரம் சதுரஅடி பரப்பில் யோகா மற்றும் தியான மண்டபம் அமைந்துள்ளது. மேலும், ஆயிரத்து நானூற்று ஐம்பது சதுரஅடி பரப்பில் இயற்கை பகுதியும் உருவாக்கப்பட்டுள்ளது.இங்கு இரு மாடிகளைக் கொண்ட உடற்பயிற்சிக்கூடம் உள்ளது. அதில் ஒரு தளம் பெண்களுக்காகவும் மற்றொரு தளம் ஆண்களுக்காகவும் ஒதுக்கப்பட்டுள்ளது. பூங்காவில் உள்ள திறந்தவெளி அரங்கில் சுமார் இருநூற்று ஐம்பது பேர் அமரக்கூடிய வசதி உள்ளது.பூங்காவில் காணப்படும் செங்கல் புகைக்குழாய்கள், அகமதாபாத் நகரின் பழைய நெசவுத்தொழில் காலத்தை நினைவூட்டுகின்றன.உலோகக் கழிவுப்பொருட்களால் செய்யப்பட்ட குரங்கு வடிவக் கலைநிறுவலை பிரேம்குமார் வைஷ்யா உருவாக்கினார்.2021 ஆம் ஆண்டின் மறுசீரமைப்பு பணிகளில், செங்கல் புகைக்குழாய்களும் பூகைன்வில்லியா கொடிமண்டபமும் பாதுகாக்கப்பட்டு புதுப்பிக்கப்பட்டன.மேலும், நாற்பத்தைந்து வகைகளைச் சேர்ந்த அறுநூற்றுக்கும் மேற்பட்ட மரங்களும், நூற்றிருபத்தைந்து வகைகளைச் சேர்ந்த ஏழாயிரத்து ஐநூறு செடிகளும் நடப்பட்டன.மூங்கிலும் பனைமரங்களும் வளர்க்கப்பட்டன.இந்தப் பூங்காவில் ஒரு பழமையான ஆலமரமும் உள்ளது. படத்தொகுப்பு மேற்கோள்கள்